6. POLITICA ÎN DOMENIUL TRANSPORTURILOR

31993 R 3118: Regulamentul (CEE) nr. 3118/93 al Consiliului din 25 octombrie 1993 de stabilire a condiţiilor în care transportatorii non-rezidenţi pot să desfăşoare servicii de transport rutier de marfă în interiorul unui stat membru (JO L 279, 12.11.1993, p. 1), modificat ultima dată de:

- 32002 R 0484: Regulamentul (CE) nr. 484/2002 al Parlamentului European şi al Consiliului din 1.3.2002 (JO L 76, 19.3.2002, p. 1).

(a) Prin derogare de la articolul 1 din Regulamentul (CEE) nr. 3118/93 şi până la sfârşitul celui de-al doilea an de la data aderării, transportatorii stabiliţi în Slovacia sunt excluşi de la furnizarea de servicii naţionale de transport rutier de marfă în celelalte state membre, iar transportatorii stabiliţi în celelalte state membre sunt excluşi de la furnizarea de servicii naţionale de transport rutier de marfă în Slovacia.

(b) Înainte de sfârşitul celui de-al doilea an de la data aderării, statele membre informează Comisia dacă vor prelungi această perioadă cu maxim doi ani sau vor proceda la aplicarea integrală a articolului 1 din regulament. În lipsa acestei notificări, se aplică articolul 1 din regulament. Numai transportatorii stabiliţi în statele membre în care se aplică articolul 1 din regulament pot furniza servicii naţionale de transport rutier de marfă în acele alte state membre care de asemenea aplică articolul 1.

(c) Înainte de sfârşitul celui de-al patrulea an de la data aderării, în cazul survenirii de perturbări grave sau pericolului ca acestea să se producă pe piaţa naţională a transportului rutier de mărfuri, statele membre în care nu se aplică articolul 1 din regulament în temeiul literei (b) de mai sus informează Comisia dacă în continuare prelungesc această perioadă cu maxim un an sau aplică integral articolul 1 din regulament. În lipsa acestei notificări, se aplică articolul 1 din Regulament. Numai transportatorii stabiliţi în statele membre în care se aplică articolul 1 din regulament pot furniza servicii naţionale de transport rutier de marfă în acele alte state membre care de asemenea aplică articolul 1.

(d) Pe perioada în care articolul 1 nu se aplică integral în toate statele membre, acele state membre în care articolul 1 din regulament se aplică în temeiul literelor (b) sau (c) de mai sus pot recurge la procedura stabilită mai jos.

În cazul în care un stat membru menţionat în paragraful anterior suferă o perturbare gravă a pieţei sale naţionale sau a unor segmente din această piaţă datorată activităţii de cabotaj sau dacă situaţia este agravată de această activitate, ca de exemplu o creştere excesivă a ofertei faţă de cerere sau o ameninţare la adresa stabilităţii financiare sau a supravieţuirii unui număr semnificativ de întreprinderi de transport rutier de marfă, statul membru în cauză informează Comisia şi celelalte state membre cu privire la aceasta şi le furnizează toate detaliile relevante în acest sens. Pe baza acestor informaţii, statul membru poate cere Comisiei să suspende, în totalitate sau parţial, aplicarea articolului 1 din regulament, pentru a permite revenirea la normal a situaţiei.

Comisia analizează situaţia pe baza informaţiilor prezentate de statul membru în cauză şi decide în termen de o lună de la primirea solicitării cu privire la necesitatea adoptării de măsuri de salvgardare. Se aplică procedura stabilită în paragraful al doilea, al treilea şi al patrulea de la alineatul (3), precum şi alineatele (4), (5) şi (6) din articolul 7 din regulament.

În situaţii urgente şi excepţionale, statul membru menţionat în primul paragraf poate suspenda aplicarea articolului 1 din regulament, după care transmite Comisiei o notificare ex post motivată.

(e) Pe perioada în care articolul 1 din regulament nu se aplică în temeiul dispoziţiilor de la literele (a) - (c) de mai sus, statele membre pot reglementa accesul la serviciile lor naţionale de transport rutier de marfă prin schimbul progresiv de autorizaţii de cabotaj pe baza acordurilor bilaterale. Aceasta poate să includă posibilitatea unei liberalizări depline.

(f) Aplicarea dispoziţiilor de la literele (a) - (d) nu are ca efect restrângerea accesului la serviciile naţionale de transport rutier de marfă în comparaţie cu situaţia existentă la data semnării Tratatului de aderare.

--------------------------------------------------